**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD-229/2015

### 1395a

### Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa dopĺňajú niektoré zákony (tlač 1395) vo výboroch Národnej rady Slovenskej republiky v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre sociálne veci ako gestorský výbor k vládnemu návrhu zákona, ktorým sa dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa dopĺňajú niektoré zákony (tlač 1395) (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1555 z 3. februára 2015 pridelila predmetný návrh zákona na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre sociálne veci.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákona odporučili schváliť:

Ústavnoprávny výbor Národnej rady Slovenskej republiky uznesením č. 557 z 3. februára 2015,

Výbor Národnej rady Slovenskej republiky pre financie a rozpočet uznesením č. 394 z 3. februára 2015,

Výbor Národnej rady Slovenskej republiky pre sociálne veci uznesením č. 159 z 3. februára 2015;

**IV.**

Výbor Národnej rady Slovenskej republiky pre sociálne veci prijal tento pozmeňujúci návrh:

V  čl. I sa pred doterajší text vkladajú nový 1. bod až 5. bod, ktoré znejú:

„1. V § 42a ods. 1 sa slová „úrokovej miery použitej“ nahrádzajú slovami „garantovaného výnosu z umiestnenia prostriedkov technických rezerv použitého“.

2. V § 46e sa odsek 2 dopĺňa písmenom o), ktoré znie:

„o) o percentuálnej výške garantovaného výnosu z umiestnenia prostriedkov technických rezerv použitej pri výpočte mesačnej sumy dôchodku.“.

3. V § 46e ods. 4 sa slová „j) a l)“ nahrádzajú slovami „j), l) a o)“.

4. V § 46e ods. 7 sa slová „f) až h) a j) až m)“ nahrádzajú slovami „f) až h), j) až m) a o)“.

5. V § 46f ods. 11 sa za slová „výplaty dôchodku,“ vkladajú slová „percentuálnu výšku garantovaného výnosu z umiestnenia prostriedkov technických rezerv použitú pri výpočte mesačnej sumy dôchodku,“.“.

Doterajší text v čl. I sa primerane označí ako novelizačný bod. V súvislosti s navrhovanou zmenou sa v úvodnej vete k čl. I a v názve vládneho návrhu zákona slovo „dopĺňa“ nahrádza slovami „mení a dopĺňa“.

Z dôvodu zvýšenia transparentnosti výpočtu dôchodku poisťovňou a najmä z dôvodu lepšej možnosti porovnania ponúk dôchodkov, ktoré vyhotovili jednotlivé poisťovne sporiteľovi, sa navrhuje poskytnúť sporiteľovi informáciu o percentuálnej výške garantovaného výnosu z umiestnenia prostriedkov technických rezerv, ktorú poisťovňa použila pri výpočte jeho dôchodku. Uvedené sa premietne aj v ponukovom liste, ktorý Sociálna poisťovňa zasiela sporiteľovi, potom čo požiadal o starobný alebo predčasný starobný dôchodok a splnil podmienky na jeho výplatu.

**Výbor NR SR pre sociálne veci**

**Gestorský výbor odporúča schváliť.**

**V.**

Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schváleného pozmeňujúceho návrhu v časti IV.

**schváliť.**

**VI.**

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 160 z 3. februára 2015.

Týmto uznesením výbor zároveň poveril spravodajcu Viliama Jasaňa, aby na schôdzi Národnej rady Slovenskej republiky pri rokovaní o predmetnom návrhu zákona predložil spoločnú správu výborov a návrh na ďalší postup v zmysle príslušných ustanovení zákona  
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

# Bratislava 3. februára 2015

# Ján Podmanický v. r.

**predseda výboru**